Expozitie intineranta bilingvă - Fenomenul Pitești - Adevărata față a comunismului din România
2024-12-06 13:00 - 2025-02-09 15:00 (Europe/Helsinki) | Muzeul Orașului Oradea, Piața, Aleea Emanuil Gojdu 39-41, Oradea, Bihor, 410067, România
Muzeul Țării Crișurilor Oradea – Complex Muzeal, Memorialul Închisoarea Pitești și Muzeul Național Brukenthal, organizează vernisajul expoziției ”Fenomenul Pitești. Adevărata față a comunismului în România”.
Evenimentul va avea loc în ziua când se împlinesc 75 de ani de la începutul violențelor de la Închisoarea Pitești, vineri, 6 decembrie a.c., ora 13:00, la Muzeul Orașului Oradea (Cetatea Oradea, Piața Emanuil Gojdu nr. 39-41).
Invitatul special al vernisajului este dr. Alin Mureșan, istoric și fondator al Centrului de Studii în Istorie Contemporană, autor al studiului „Pitești. Cronica unei sinucideri asistate”, al volumului „Ultimul cuvânt. Retrăind Fenomenul Pitești” și scenarist al documentarului „Demascarea”.
Alături de dr. Alin Mureșan, vor lua cuvântul prof. univ. dr. Gabriel Moisa, istoric și manager, Muzeul Țării Crișurilor Oradea – Complex Muzeal, și dr. Cristina Pușcaș, muzeograf, Muzeul Orașului Oradea, și inițiatoarea Memorialului Rezistență și Represiune în Bihor.
La deschidere vor fi prezente curatoarele Maria Axinte, fondatoarea Memorialului Închisoarea Pitești, și Andreea Corca, muzeograf, Muzeul Național Brukenthal, astfel că cei curioși vor putea afla mai multe despre cum s-a născut această expoziție și parcursul ei chiar de la inițiatoare sa.
Expoziția este bilingvă (română/engleză) și prezintă cronologia Fenomenului Pitești, acțiunea violentă de la penitenciarul Pitești, obiecte originale din sistemul penitenciar comunist – mobilier de celulă, zeghe (uniforma deținuților) -, fișe matricole penale, cărți poștale trimise de deținuții politic familiilor și fotografii inedite. În plus, curatorii au pregătit o secțiune dedicată deținuților politic bihoreni care au trecut prin Fenomenul Pitești și o zonă unde vizitatorii pot împărtăși gândurile și impresiile lor.
Expoziția nu este recomandată copiilor sub 10 ani din cauza violenței deosebite a subiectului prezentat. Ea va putea fi vizitată în perioada 6 decembrie 2024 – 9 februarie 2025.
